**Valsts sekretāram**

**Raivim Kronbergam**

**Ziņojums**

**par Tieslietu ministrijā iesniegtajiem**

**reliģisko organizāciju pārskatiem par darbību 2020. gadā**

 Saskaņā ar Reliģisko organizāciju likuma 14. panta septīto daļu, reliģiskajām organizācijām katru gadu, ne vēlāk kā 1. martā Ministru kabineta noteiktajā kārtībā Tieslietu ministrijā jāiesniedz pārskats par savu darbību. Kārtību, kādā reliģiskās organizācijas iesniedz pārskatus par savu darbību, nosaka Ministru kabineta 2009. gada 18. augusta noteikumi Nr. 930 "Kārtība, kādā reliģiskās organizācijas iesniedz pārskatu par savu darbību".

**1. Reliģisko savienību (baznīcu), diecēžu un draudžu pārskatu iesniegšanas gaita**

Reliģisko organizāciju likuma 14. panta septītā daļa paredz pārskatu iesniegšanu ne vēlāk kā 1. martā. Atbilstoši Ministru kabineta 2009. gada 18. augusta noteikumu Nr. 930 "Kārtība, kādā reliģiskās organizācijas iesniedz pārskatu par savu darbību" 6.punktam, ja reliģiskās organizācijas pārskatus neiesniedz vai pārskatā ir sniegta nepilnīga informācija, Tieslietu ministrija rakstiski informē attiecīgo reliģisko organizāciju, nosakot divu nedēļu termiņu pārskata iesniegšanai. Tieslietu ministrija, apkopojot reliģisko organizāciju iesniegtos pārskatus un pamatojoties uz minēto noteikumu 6. punktu, periodā no 2020. gada 19. jūlija līdz 26. augustamatgādinājumam par pārskatu iesniegšanuinformēja **2** reliģiskās savienības, **2** Romas katoļu diecēzes un **88** autonomās reliģiskās organizācijas.

Uz ziņojuma gatavošanas brīdi pārskatu par darbību 2020. gadā nav iesniegušas **28 reliģiskās organizācijas**. Tieslietu ministrijai sazinoties ar attiecīgo reliģisko organizāciju kontaktpersonām, tika saņemta informācija, ka vismaz **6** reliģiskās organizācijas faktiski vairs nav aktīvas, proti, "AUGSBURGAS TICĪBAS APLIECĪBAS VENTSPILS LUTERĀŅU DRAUDZE", "TRESTIŠKU VECTICĪBNIEKU DRAUDZE", "DAUGAVPILS GRIEĶU-KATOĻU KRISTUS AUGŠĀMCELŠANĀS DRAUDZE", "LUDZAS GRIEĶU-KATOĻU VISSVĒTĀKĀS DIEVMĀTES PATVĒRUMA DRAUDZE", "RĒZEKNES SVĒTĀ SIRDSSKAIDRĀ SERGIJA RADOŅEŽAS GRIEĶU-KATOĻU DRAUDZE" un "AUGSBURGAS TICĪBAS APLIECĪBAS LIMBAŽU LUTERĀŅU DRAUDZE".

Tieslietu ministrijai uz šā ziņojuma sagatavošanas brīdi ir iesniegti **17** reliģisko savienību (baznīcu) pārskati, aptverot **1 075** draudzes, un **120** autonomo draudžu pārskati.

Statistikas dati par reliģisko savienību (baznīcu) pārskatiem un Rīgas ebreju reliģiskās draudzes pārskatu par darbību 2020. gadā ir apkopoti pielikumā Nr. 1.

Statistikas dati par autonomo reliģisko organizāciju pārskatiem par darbību 2020. gadā ir apkopoti pielikumā Nr. 2.

**2. Reliģisko savienību (baznīcu), diecēžu un reliģisko organizāciju pārskatos sniegtās informācijas analīze[[1]](#footnote-1)**

**2.1. Reliģisko organizāciju dievnami, kulta celtnes un reliģiskās darbības veikšanas vietu skaits**

Atbilstoši pārskatos sniegtajai informācijai, reliģisko organizāciju īpašumā un valdījumā kopā ir **1 071** dievnams, kulta celtnes un reliģiskās darbības veikšanas**.** Sadalījums pa konfesijām redzams pielikumā Nr. 1 un pielikumā Nr. 2.

**2.2. Reliģisko organizāciju garīgais personāls**

Reliģiskajās organizācijās kalpo **1 104** garīgā personāla pārstāvji. Reliģisko organizāciju likuma 1. panta ceturtā daļa nosaka, ka reliģisko organizāciju garīgais personāls ir arhibīskaps, bīskaps, mācītājs, diakons, rabīns un citi. Sadalījums pa konfesijām redzams pielikumā Nr. 1 un pielikumā Nr. 2.

**2.3. Ārvalstu garīdznieki, kas uzaicināti veikt reliģisko darbību Latvijā**

Saskaņā ar Reliģisko organizāciju likuma 14. panta ceturto daļu reliģiskās darbības veikšanai uz Latviju 2020. gada laikā tika uzaicināts **103** garīdznieki un misionāri no ārvalstīm, ieskaitot no Amerikas Savienotajām valstīm, Norvēģijas Austrālijas, Vācijas Baltkrievijas, Indijas, Krievijas, Lielbritānijas, Lietuvas, Spānijas, Zviedrijas. Sadalījums pa konfesijām redzams pielikumā Nr. 1 un pielikumā Nr. 2.

**2.4. Saskaņā ar Civillikuma 51. pantu noslēgto laulību skaits**

Atbilstoši Civillikuma 51. pantam, laulības ar juridiskām sekām var reģistrēt evaņģēlisko luterāņu, Romas katoļu, pareizticīgo, vecticībnieku, metodistu, baptistu, Septītās Dienas Adventistu, Mozus ticīgo (jūdaistu) konfesiju garīdznieki. Reliģiskās savienības (baznīcas) savos pārskatos norādījušas, ka 2020. gadā ir noslēgta **1 295** laulība:

|  |  |  |  |
| --- | --- | --- | --- |
| **Konfesija** | **2018. gadā** | **2019. gadā** | **2020. gadā** |
| Baptisti | 112 | 118 | 96 |
| Katoļu | 760 | 719 | 559 |
| Luterāņi | 940 | 748 | 589 |
| Metodisti | 5 | 1 | 2 |
| Pareizticīgie | 101 | 77 | 43 |
| Septītās Dienas Adventisti | 12 | 7 | 5 |
| Jūdaisti | - | - | 1 |
| **Kopā** | **1 930** | **1 670** | **1 295** |

**2.5. Reliģisko organizāciju locekļu skaits**

Saskaņā ar Ministru kabineta 2009. gada 18. augusta noteikumu Nr.930 "Kārtība, kādā reliģiskās organizācijas iesniedz pārskatu par savu darbību" pielikumos atspoguļoto pārskata veidlapā norādāmo informāciju, reliģiskās organizācijas katru gadu sniedz informāciju par reliģiskās organizācijas locekļu skaitu. Autonomās draudzes norāda katras draudzes locekļu skaitu, savukārt reliģiskās savienības (baznīcas) tajās ietilpstošo draudžu locekļu skaita kopsummu.

Ņemot vērā, ka personu piederība reliģiskajai organizācijai nav atdalāma no pašas reliģiskās organizācijas ticības mācības, iekšējiem darbības noteikumiem un piekoptajiem rituāliem, katra reliģiskā organizācija veic draudzes locekļu uzskaiti atbilstoši tās iekšējiem noteikumiem, ņemot vērā personu uzskaites pārbaužu periodiskumu, draudzes locekļa statusa piešķiršanas un izslēgšanas no draudzes noteikumus. Līdz ar to katru gadu draudzes locekļu skaits var mainīties. Dažkārt izmaiņas ir minimālas un reliģiskās organizācijas neatspoguļo tās pārskatos, vai arī konstatētās izmaiņas ir būtiskas un pamatojas uz apstākļiem, ka konkrētajā gadā tika veikta draudzes locekļu uzskaites precizēšana reliģiskās organizācijas iekšienē.

Reliģisko organizāciju pārskatos norādīto draudžu locekļu kopējais skaits ir **1 311 495**. Sadalījums pa konfesijām redzams pielikumā Nr. 1 un pielikumā Nr. 2.

Autonomo reliģisko organizāciju pārskatos minēti **810** nepilngadīgie draudžu locekļi. Atšķirība skaidrojama ar metodiski atšķirīgo izpratni, ko norādīt pārskatos (ko uzskatīt par nepilngadīgu draudzes locekli), jo ir gadījumi, kad ieskaita nepilngadīgos, kas ir vienkārši līdzi nākošie draudzes locekļu bērni. Sadalījums pa konfesijām redzams pielikumā Nr. 2.

**2.6. Reliģisko organizāciju (draudžu) skaits**

Reliģisko organizāciju pārskatos norādīto draudžu kopējais skaits ir **1 196**. Sadalījums pa konfesijām redzams pielikumā Nr. 1 un pielikumā Nr. 2.

**2.7.Reliģisko organizāciju rīkotie pasākumi pašvaldību administratīvajās teritorijās un brīvības atņemšanas iestādēs**

2020. gadā, ievērojot Covid-19 pretepidemioloģiskās prasības, lielākā daļa no iepriekš plānotiem publiskiem pasākumiem tika atcelti un galvenokārt netika arī organizēti citādi pasākumi. Tomēr reliģiskās organizācijas iespēju robežās centās uzturēt savus tradicionālos notikumus un periodiskos dievkalpojumus, kā arī svētku atzīmēšanu. Reliģiskās organizācijas, ievērojot Latvijas Republikas normatīvajos aktos reglamentēto, skolās, slimnīcās, pansionātos, cietumos, kā arī citās vietās rīko dievkalpojumus, reliģiskus svētkus, evaņģelizācijas pasākumus, lūgšanas sapulces, Bībeles stundas un svētrītus. Reliģiskās organizācijas rīko arī vasaras nometnes, kā arī sniedz palīdzību slimniekiem un sociālo palīdzību draudzes locekļiem.

Evaņģēlisko kristiešu draudze "Svētā Gara spēks" veica ikgadējos evaņģelizācijas pasākumus Liepājas cietumā. Arī kristiešu draudze "Atmodas nams", kā jau ierasts, vasarā (23.08.) Vērmanes parkā rīkojuši muzikāli informatīvus pasākumus.

Latvijas Vecticībnieku Pomoras Baznīcas pārstāvji pēc pieprasījuma nodrošinājuši garīgo aprūpi ieslodzījumu vietās – Rīgas Centrālcietums, Iļģuciems cietums Jēkabpils cietums Daugavpils cietums. 2020. gada janvārī, aprīlī un augustā rīkoti arī dievkalpojumi Daugavpils pansionātā.

Rīgas centra Kristus draudzes locekļi periodiski un epidemioloģisko drošības prasību ietvaros apmeklē ieslodzītos Brasas psihiski slimo piespiedu ārstēšanas nodaļā un pacientus Rīgas Psihoneiroloģijas un narkoloģijas centra nodaļā.

Evaņģēlisko kristiešu draudze "Kristus pasaulei" 2020. gada ziemā un pavasarī organizēja regulāros izbraukuma dziedināšanas pasākumus.

Reliģiskā organizācija "Evaņģēliskās ticības kristiešu vasarsvētku draudze "ATKLĀSME"" ir vadījusi regulārus dievkalpojumus vairākos pansionātos, aprūpes centrā Tērvete un ik mēnesi – Gaiļezera slimnīcā.

Reliģiskā organizācija "HABAD – ĻUBAVIČ DRAUDZE" 2020. gada 10. decembrī, laukumā pie Latvijas Nacionālās operas un baleta ēkas, organizēja ebreju garīgās tradīcijas ievērošanas pasākumu.

Ogres Apustuliskā draudze "Vārda Spēks" nav norādījusi, ka šogad būtu turpinājusi katra mēneša pirmajā sestdienā rīkot dievkalpojumu pansionātā "Madliena" Madlienas pagastā. Savukārt Ogres Evaņģēliskās ticības kristiešu draudze "Cerība" norādīts, ka periodiski sniegusi humāno palīdzību Vangažu invalīdu un pensionāru biedrībai.

Bhakti Marga draudze Latvijā, kura pēc konfesionālas piederības ir hinduistu draudze, šogad aktīvi organizējusi dažādus kursus *Zoom* tiešsaistes videokonferenču platformā.

Reliģiskā organizācija "BALTU-SLĀVU EVAŅĢĒLISKI KRISTĪGO BAPTISTU DRAUDZE" rīkoja periodiskus dievkalpojumus pansionātā "Rauda".

Reliģiskā organizācija "PESTĪŠANAS ARMIJA" pēc mājsalapas datiem 2020. gadā 10 vietās izsniegusi vairāk nekā 160 000 porcijas.

Anglikāņu Baznīcas Svētā Pestītāja draudze Rīgā pārskatā nav norādījusi, bet no sociālo mediju profiliem redzams, ka epidemioloģisko apsvērumu dēļ 2020. gadā ar mazāku regularitāti turpinājuši organizēt zupas virtuvi Anglikāņu ielā 2, Rīgā.

**2.8.Reliģisko organizāciju kapelāni**

Saskaņā ar Ministru kabineta 2009. gada 18. augusta noteikumos Nr. 930 "Kārtība, kādā reliģiskās organizācijas iesniedz pārskatu par savu darbību" noteiktajām prasībām, reliģiskajām savienībām (baznīcām) un diecēzēm pārskatos jānorāda to kapelāni. Latvijas Apvienotā Metodistu Baznīca, Latvijas Baptistu draudžu Savienība, Latvijas evaņģēliski luteriskā Baznīca, Latvijas Pareizticīgo Baznīca, Latvijas Vecticībnieku Pomoras Baznīca un Septītās Dienas Adventistu Latvijas draudžu savienība, iesniedzot pārskatu, ziņas par reliģiskās savienības (baznīcas) kapelāniem sniedz saskaņā ar Ministru kabineta 2009. gada 12. maija noteikumiem Nr. 425 "Reliģiskās savienības (baznīcas) garīdznieku saraksta iesniegšanas un aktualizācijas kārtība". Reliģiskās organizācijas ir norādījušas šādu kapelānu skaitu:

|  |  |  |  |
| --- | --- | --- | --- |
| **Konfesija** | **2018. gadā** | **2019. gadā** | **2020. gadā** |
| Luterāņi | 3 | 15 | 15 |
| Baptisti | 12 | 12 | 12 |
| Vasarsvētki | 4 | 4 | 3 |
| Katoļi | 11 | 13 | 9 |
| Vecticībnieki  | 3 | 3 | 3 |
| Pareizticīgie | 2 | 2 | 2 |
| **Kopā**  | **35** | **49** | **44** |

**2.9.Pret reliģisko organizāciju vērstie pasākumi**

Latvijas Pareizticīgā Autonomā Baznīca Konstantinopoles Patriarhāta jurisdikcijā savā pārskatā norāda, ka veidlapas punkti par draudzes locekļu un nepilngadīgo locekļu skaitu ir novecojuši un pretrunā Latvijas Republikas Satversmes principam par valsts un baznīcas šķirtību. Citādi reliģiskās organizācijas savos gada pārskatos, neskaitot Covid-19 saistītas vispārējās prasības par pārvietošanos un pulcēšanos, nemin nevienu ierobežojumu, kurš būtu vērsts pret reliģiskās organizācijas publisko darbību valsts vai pašvaldības teritorijā, kā arī neuzskaita pret reliģisko darbību vērstos ierobežojumus pārskata gadā.

Pielikumā:

1. Reliģisko savienību (baznīcu), diecēžu pārskatu par darbību 2020. gadā apkopojums (Pielikums Nr. 1) uz divām lapām;
2. Reliģisko organizāciju pārskatu par darbību 2020. gadā apkopojums (Pielikums Nr.2) uz divām lapām.

Nozaru politikas departamenta direktore O.Zeile

1. Informējam, ka apkopojot statistikas datus un analizējot pārskatos sniegto informāciju, ziņojumā netiek iekļauta informācija par reliģiskajām organizācijām, kuras nav iesūtījušas pārskatus par savu darbību. [↑](#footnote-ref-1)